Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 514/06)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Muscadet«

PDO-FR-A0497-AM02

Meddelelsesdato: 15. oktober 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Tilføjelse af chardonnay

Der tilføjes en sekundær druesort i forbindelse med fremstillingen af betegnelsen: chardonnay. Andelen af chardonnay er på højst 10 % i sammenstikningen.

Druesorten chardonnay har i flere årtier været til stede i vinområdet omkring Nantes. Denne indførelse følger i kølvandet på forsøg, der ikke har vist nogen forskel mellem en vin fremstillet af 100 % melon og en vin fremstillet af 90 % melon og 10 % chardonnay. Betegnelsen »Muscadet« betegner friske, unge vine med primære aromaer. Indførelsen af chardonnay indebærer en fordel ved fremstillingen af denne type blomsteragtige vine.

På grund af indførelsen af en ny druesort (chardonnay), tilføjes der en regel for sammenstikning, der begrænser mængden af chardonnay i sammenstikningen til 10 %.

Punkt 1.7 i enhedsdokumentet ændres.

2. Udtrykket »på bærmen« udgår

Udtrykket »på bærmen« udgår i forbindelse med betegnelsen »Muscadet«.

Dette medfører en ændring af produktspecifikationen alle de steder, hvor udtrykket »på bærmen« findes.

Langt tilbage i tiden har betegnelsen »Muscadet« været anerkendt efter de subregionale betegnelser (»Muscadet Sèvre-et-Maine«, »Muscadet Côtes de Grandlieu« og »Muscadet Coteaux de la Loire«). I tidens løb er der blevet indført en rangordning, der indebærer en forventning til de subregionale betegnelser om et andet lagringsniveau, der giver produktet større fedme. Muscadet, der har ligget på bærmen, er således forsvundet lidt efter lidt og udgør i dag kun en ubetydelig del af produktionen. Betegnelsen »på bærmen« indebærer en teknik, der tilfører vinen visse egenskaber, som ikke længere søges for den regionale betegnelse Muscadet. For at sikre en bedre læsbarhed for forbrugeren udgår benævnelsen »på bærmen« for betegnelsen Muscadet.

Punkt 1.4 og 1.9 i enhedsdokumentet ændres.

3. Beplantningstæthed

Beplantningstætheden reduceres til 5 000 stokke pr. hektar. Den maksimale afstand mellem rækkerne er 2,20 m.

Denne ændring skyldes udviklingen i materiel og i vinfremstillingspraksis. Den større afstand mellem rækkerne letter anvendelsen af agroøkologiske metoder såsom græsbevoksning og pløjning mellem rækkerne samt plantebeskyttelsesbehandlinger med opsamlingspaneler, som alle er metoder, hvor standardudstyret til vinmarkerne er designet til en afstand mellem rækkerne på 2 m. Denne dyrkningspraksis giver gode resultater med hensyn til det udbytte og den kvalitet, der ønskes for vintypen med den kontrollerede oprindelsesbetegnelse (en frugtagtig og frisk vin, der skal drikkes ung).

Enhedsdokumentets punkt 1.5 om vinfremstillingsmetoder ændres i overensstemmelse hermed.

4. Tilknytning

Ændringen i beplantningstætheden, tilføjelsen af chardonnay og fjernelsen af udtrykket »på bærmen« har medført ændringer af tilknytningen til oprindelsesstedet.

Punkt 1.8 i enhedsdokumentet ændres derfor.

ENHEDSDOKUMENT

1. Betegnelse(r)

Muscadet

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

KORTFATTET TEKSTBESKRIVELSE

Vinene er hvide, tørre og stille.

Vinene har:

— et naturligt alkoholindhold på mindst 9,5 %

— et maksimalt indhold af gæringsdygtigt sukker (glukose + fruktose) på 5 g/l

— et maksimalt indhold af flygtig syre på 10 milliækvivalenter pr. liter

— et totalt maksimalt alkoholindhold udtryk i volumen efter berigelse på 12 %

— et samlet syreindhold på mellem 61 og 112 milliækvivalenter pr. liter for vine med et gæringsdygtigt sukkerindhold (glukose + fruktose) på 3-5 g/l.

Vinenes samlede indhold af svovldioxid og det samlede syreindhold i vine med et gæringsdygtigt sukkerindhold (glukose + fruktose) på under 3 g/l og det samlede virkelige alkoholindhold i vinene overholder de grænser, der er fastlagt i EU-lovgivningen. Vinene er hvide, tørre og stille.

De har delikate, som oftest frugtige eller blomsteragtige serier af aromaer og en smagsmæssig balance, som samlet set domineres af friskhed.

GENERELLE ANALYTISKE KARAKTERISTIKA

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i mg/l)

5. Vinfremstillingspraksis

5.1. Særlige ønologiske fremgangsmåder

1. Tæthed og beskæring

Dyrkningspraksis

Beplantningstætheden er højst 5 000 vinstokke pr. hektar.

Afstanden mellem rækkerne er højst 2,20 m, og afstanden mellem vinstokkene i den samme række er mellem 0,90 m og 1,10 m.

Vinplanterne beskæres på følgende måder med højst 14 skud pr. vinstok:

— enten ved kortsporebeskæring eller langsporebeskæring med maksimum fem sporer pr. vinstok

— eller ved simpel eller dobbelt Guyotbeskæring.

Beskæringen afsluttes før knopbrydning eller stadium 5 på Eichhorn & Lorenz-skalaen.

Uanset beskæringsmetoden kan vinstokkene beskæres med fire yderligere skud pr. vinstok, såfremt årets antal af frugtbærende grene pr. vinstok på det fænologiske stadium svarende til 11-12 blade er højst 14.

2. Specifik ønologisk fremgangsmåde

Enhver form for varmebehandling af de høstede druer ved en temperatur under -5 °C er ikke tilladt.

Efter berigelse er vinens totale alkoholindhold udtrykt i volumenprocent ikke over 12 %.

Vinene separeres fra den tynde bærme fra vinfremstillingen senest den 31. juli i året efter høsten. Foruden ovennævnte bestemmelser skal vinen hvad angår ønologisk fremgangsmåde opfylde samtlige krav, der er fastsat i EU-lovgivningen og i den franske lov om landbrug og fiskeri (»Code rural et de la pêche maritime«).

5.2. Maksimumsudbytte

1. 83 hektoliter pr. ha.

6. Afgrænset geografisk område

Alle etaper af produktionen finder sted i det geografiske område, der er godkendt af Institut national de l’origine et de la qualité (det nationale institut for oprindelse og kvalitet) på mødet i det nationale udvalg den 15. juni 2017. Dette område udgøres på datoen for det kompetente nationale udvalgs godkendelse af denne produktspecifikation af følgende kommuner eller dele af kommuner på grundlag af den officielle geografiske kode 2018:

— departementet Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (delvis), Gorges, La Haie-Fouassière, Haute-Goulaine, Le Landreau, Legé (delvis), Ligné (delvis), La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (delvis), Villeneuve-en-Retz, alene området i den delegerede kommune Bourgneuf-en-Retz (delvis).

— departementet Maine-et-Loire: Mauges-sur-Loire (alene området i de delegerede kommuner La Chapelle-Saint-Florent og Saint-Florent-le-Vieil), Orée d’Anjou (alene området i de delegerede kommuner Bouzillé, Champtoceaux, Drain, Landemont, Liré og La Varenne), Sèvremoine (alene området i de delegerede kommuner Saint-Crespin-sur-Moine og Tillières).

— Departementet Vendée: Cugand (delvis), Rocheservière, Saint-Hilaire-de-Loulay (delvis), Saint-Philbert-de-Bouaine.

7. Primære druesorter

Chardonnay B

Melon B

8. Tilknytning til det geografiske område

8.1. Det geografiske områdes egenart

a) Beskrivelse af de naturgivne faktorer, der bidrager til tilknytningen

Det geografiske område er et landskab, der skifter mellem skråninger med vinmarker og bakker og enge med kratskov i dalene og på de smukkeste steder understreges af gamle møller eller »folies nantaises« (landliggerhuse bygget i det 18. århundrede af aristokratiet eller borgerskabet i udkanten af Nantes). Vindyrkningsparcellerne er hovedsagelig placeret syd og øst for byen Nantes på de skråninger, som er dannet af Loire, Sèvre og Maine, Goulaine-moserne, Grandlieu-søen og bifloderne hertil. Det geografiske områdes placering tæt ved Atlanterhavskysten knytter området til både Bretagne gennem dets historie og til Val de Loire i kraft af den geografiske placering, og området strækker sig over dele af departementerne Loire-Atlantique, Maine-et-Loire og Vendée.

Det geografiske område nyder godt af et kystklima kendetegnet ved små temperaturudsving i årets løb på grund af de betydelige vandmasser i nærheden (havet, Loire-mundingen, Grandlieu-søen og Goulaine-moserne). Vintertemperaturerne er særlig milde, og somrene er altid kølige takket være ventileringen fra havbrisen. Nedbøren er en smule i underkanten i vinens vækstperiode, hvor der på denne breddegrad er mange solskinstimer, dog bringer tidevandet om efteråret til tider kraftige byger med sig.

Det geografiske område har en kompleks geologi. I Prækambrium og Palæozoikum blev der ved bjergkædedannelserne skabt dybbjergarter (granit og gabbro) og metamorfe bjergarter (gnejs, glimmerskifer, eklogit og amfibolit). Denne undergrund er lokalt dækket af tertiærsedimenter (ler og sand med rullesten). Den vindbårne siltjord, som har aflejret sig i regionen i kvartærtiden, er generelt blev udjævnet ved erosion. Trods denne geologiske mangfoldighed er den jordbund, som udvikler sig på denne undergrund, som oftest sund, sandet brunjord rig på småsten. Parcelområdet for druehøsten udgør i tråd med skik og brug en nøjagtig afgrænsning af skråningerne, som danner åbne landskaber, der i det væsentlige eller traditionelt er tilplantet med vinstokke, og rummer de parceller, der har veldrænede jorde, en god opvarmningsevne, en begrænset vandbindingsevne og en moderat kemisk frugtbarhed.

b) Beskrivelse af de menneskelige faktorer, der bidrager til tilknytningen

I vindistriktet med den kontrollerede oprindelsesbetegnelse »Muscadet« er der nedarvet en vindyrkningstradition, som går tilbage til de første århundreder i vor tidsregning.

Havnebyen Nantes ved Loires udmunding i havet blev meget tidligt et vigtigt knudepunkt for udskibning af vin til De Britiske Øer og Nordeuropa. Forskellige skrifter bevidner vinenes gryende berømmelse i Middelalderen. Især under indflydelse fra handelen med Holland blev vindistriktet ved Nantes efterhånden specialiseret i fremstilling af hvidvine og brændevin. Tilplantningen med vinstokke blev derefter tilskyndet af skattevæsenet, idet vinene fra Bretagne blev beskattet 50 % mindre end vine fra Loire-dalens øvre del.

Vindistriktets identitet dannes i sandhed med udviklingen af druesorten melon B. De første skriftlige spor af plantningen af denne »plant bourguignon« under navnet »Muscadet« dukker op i midten af det 17. århundrede. Efter den strenge vinter i 1709, som ødelagde en stor del af vindistriktet ved Nantes, blev druesorten melon B, som var mere modstandsdygtig over for frost, prioriteret til genbeplantning af de bedste placeringer i regionen. Revolutionskrigene i 1793, som ødelagde vindistriktet, og derefter vinbladlusangrebet i 1884 forsinkede blot druesortens fremkomst.

Genopretningen af vindistriktet ved podning gav anledning til at tilpasse de traditionelle dyrkningsmetoder til nye teknikker (vinstokke i række og Guyotbeskæring). Således blev produktionsmetoderne kodificeret: Melon B bliver den eneste druesort, der holdes en høj beplantningstæthed, belastningen på vinstokkene styres, og deres udbytte begrænses, og druerne høstes ved fuld modenhed. Efter lovgivning via retsvæsenet i løbet af 1920’erne blev disse metoder stadfæstet gennem anerkendelse af den kontrollerede oprindelsesbetegnelse »Muscadet Sèvre et Maine« og »Muscadet Coteaux de la Loire« i 1936 og siden »Muscadet« i 1937.

De erhvervsdrivende indførte gradvist en særlig vinfremstillingsteknik, der består i at separere vinene fra den tynde bærme tidligt for at sondre mellem vine med den regionale kontrollerede oprindelsesbetegnelse »Muscadet« og vine med mere begrænsede kontrollerede oprindelsesbetegnelser »Muscadet Sèvre et Maine«, »Muscadet Coteaux de la Loire« og »Muscadet Côtes de Grandlieu«.

8.2. Produktets egenart

Vine med den kontrollerede oprindelsesbetegnelse »Muscadet« er hvide og stille. De får deres vigtigste karakteristika under vinfremstillingen og har en fin og delikat aroma, der oftest er frugtagtig eller blomsteragtig og har en smagsmæssig balance, der overordnet set domineres af friskhed.

8.3. Årsagssammenhængen mellem det geografiske område og produktets egenskaber

»Jordbunden i Loire-Inférieure er fremragende, og klimaet her er vidunderligt«, skrev Jules GUYOT i »Étude des vignobles de France« (bind II, Paris, 1876). Det geografiske område nyder nemlig godt af kombinationen af jorde, der er velegnede til vindyrkning, og et klima, der begunstiger de hvide druesorters aromatiske udtryk. Jordbundens grove struktur sikrer således en tidlig start på vinstokkens vækstcyklus og begrænser deres vækst. De milde vintre fremhæver denne tidlige start, mens solskinstimerne om sommeren og havbrisen beskytter vegetationen mod plantesundhedsmæssige angreb. Det geografiske områdes jorde sikrer i øvrigt vinstokkene en moderat og regelmæssig vandtilførsel, som garanterer en god modenhed, takket være deres nedsatte vandreserve og fraktureringen, der gør det muligt for planterne at slå rødder i dybden.

Producenterne i det geografiske område viderefører en gammel vindyrkningshistorie, der er nedarvet gennem mere end tre århundreder, ved at dyrke druesorten melon B på de bedste skråninger. De har optimeret vindyrkningsmetoderne for at sikre høsten af sunde og modne druer med en subtil dosering af disse vines balance mellem fylde og syrlighed. Vinene er fremstillet efter lokale skikke og lagres kun i kort tid på den tynde bærme. De beherskede sommertemperaturer er ideelle med hensyn til at opretholdelse af friskheden og de delikate aromaer, som kommer til udtryk i disse vine.

Metoden med kort lagring og tidlig aftapning forstærker den frugtagtige og blomsteragtige duft, der dannes af gæren under alkoholgæringen.

Vinene med den kontrollerede oprindelsesbetegnelse »Muscadet« blev allerede i midten af det 20. århundrede uomgængelige i Frankrig, hvor deres spontane berømmelse og deres udbredelse på markedet giver dem en øjeblikkelig placering som nr. to blandt hvidvinene. I løbet af 1980’erne udviklede eksporten sig på ny og nåede op på næsten 40 % af de afsatte mængder. Turismen spiller en vigtig rolle i denne succes takket være nærheden til kysten og vinenes sammenknytning med fisk og skaldyr. I kraft af sit produktionsareal er dette vindistrikt et af de største hvidvinsdistrikter i verden.

9. Andre vigtige betingelser (emballering, mærkning, andre krav)

Område i umiddelbar nærhed

Retlig ramme:

EU-lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen, lagringen og emballeringen af vine, der kan få benævnelsen »på bærmen«, omfatter følgende kommuner eller dele af kommuner på grundlag af den officielle geografiske kode 2018:

— Departementet Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (delvis), Legé (delvis), Ligné (delvis), Loireauxence (alene det område, der dækkes af de delegerede kommuner La Chapelle-Saint-Sauveur og Varades), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (delvis), Villeneuve-en-Retz (alene det område, der dækkes af de delegerede kommuner Bourgneuf-en-Retz (delvis) og Fresnay-en-Retz), Vue.

— Departementet Maine-et-Loire: Beaupréau-en-Mauges (alene det område, der dækkes af de delegerede kommuner Beaupréau et Gesté), Ingrandes-Le Fresne sur Loire (alene det område, der dækkes af den delegerede kommune Fresne-sur-Loire), Mauges-sur-Loire (alene det område, der dækkes af den delegerede kommune Marillais), Montrevault-sur-Èvre (alene det område, der dækkes af den delegerede kommuner La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart og Saint-Rémy-en-Mauges), Orée d’Anjou (alene det område, der dækkes af de delegerede kommuner Saint-Christophe-la-Couperie, Saint-Laurent-des-Autels og Saint-Sauveur-de-Landemont), Sèvremoine (alene det område, der dækkes af de delegerede kommuner Montfaucon-Montigné og Saint-Germain-sur-Moine).

— Departementet Vendée: Cugand (delvis), Montaigu, Rocheservière, Saint-Étienne-du-Bois, Saint-Hilaire-de-Loulay (delvis).

Mærkning

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den kontrollerede oprindelsesbetegnelse kan suppleres med benævnelsen »primeur« eller »nouveau« for de vine, der opfylder de produktionsbetingelser, der er fastsat for denne benævnelse i produktspecifikationen.

Den kontrollerede oprindelsesbetegnelse kan suppleres med den geografiske betegnelse »Val de Loire« efter de regler, der er fastsat for anvendelsen af denne geografiske betegnelse i produktspecifikationen.

Størrelsen på bogstaverne i benævnelserne »primeur« eller »nouveau« og den geografiske betegnelse »Val de Loire« er både i højde, bredde og tykkelse mindre end eller lige så store som de bogstaver, som den kontrollerede oprindelsesbetegnelse er anført med.

Vine med benævnelsen »primeur« eller »nouveau« skal være forsynet med årgang.

Link til produktspecifikationen

http://info.agriculture.gouv.fr/gedei/site/bo-agri/document_administratif-7f89900b-3f0e-4f8d-b028-4066234091f5

(1) EFT L 9 af 11.1.2019, s. 2.